ભાણવડ, તા. ૧૧ :. ખંભાળિયા-ભાણવડની બેઠકના ભાણવડ તાલુકામાં સવારના સમયે મતદારોએ જે ઉત્સાહ દર્શાવ્યો હતો. તેમા જેમ જેમ સમય પસાર થતો ગયો તેમ તેમ ઓસરતો ગયો હોય તેવું ચિત્ર જોવા મળ્યુ હતુ. સમગ્ર તાલુકાનું સરેરાશ મતદાન ૬૦.૦૨ ટકા જેવું પ્રમાણમાં અગાઉની ચૂંટણીઓ કરતા ઓછું કહી શકાય તેવું મતદાન થયું હતું. તાલુકાના રેટા કાલાવડમાં ઈવીએમ મશીન ખરાબ થઈ જતા ચૂંટણી અધિકારીએ મશીન બદલવામાં સમય બગાડતા મતદારોમાં રોષ દેખાયો હતો. તો મોટા ગુંદા ગામે મતદાન પૂર્ણ થઈ ગયા બાદ પોલીંગ એજન્ટો વચ્ચે ચકમક જરી હોવાની અને બીજેપીના પોલીંગ એજન્ટને માર પડયો હોવા જેવા નાના છમકલાના બનાવો બન્યા હતા. લોકશાહીને જીવંત રાખવાના હેતુથી વયોવૃદ્ધ મતદારોએ પણ પોતાના મતનો ઉપયોગ કર્યો હતો તો લગ્નના માંડવે બેસવા જઈ રહેલી યુવતીએ પણ પોતાના મતાધિકારનો છેલ્લી વખત ઉપયોગ કરી લેવાની તક છોડી ન હતી. મતદાન પૂર્ણ થયા બાદ બન્ને મુખ્ય પાર્ટીના કાર્યકર્તાઓએ પોતપોતાના ઉમેદવારોના વિજયી થવાના દાવા કર્યા હતા. દર વખતે બને છે તેમ મતદાનની આગલી કતલની રાત્રે મુખ્ય બન્ને પાર્ટીઓએ નાણાની રેલમછેલ કરી મતદારોને રીઝવવાની પેરવી પણ થઈ હોવાની ચર્ચાઓ સાંભળવા મળી હતી ત્યારે હવે જોવાનું રહ્યુ કે, કયા ઉમેદવારો મતદારોની પસંદ બની રહ્યા છે ? તે તા. ૧૮ના રોજ મતપેટીઓ ખુલ્યા બાદ ખબર પડશે.(૨-૧૨)